สั่งเทเวศจ่ายสินไหมเผาเมือง
เมื่อวันที่ 5 มี.ค. ศาลแพ่งมีคำสั่งให้บริษัท เทเวศประกันภัย จ่ายค่าสินไหมทดแทนจากเหตุการณ์ความไม่สงบทางการเมือง 1,977 ล้านบาท
10 มี.ค. 2556

เมื่อวันที่ 5 มี.ค. ศาลแพ่งมีคำสั่งให้บริษัท เทเวศประกันภัย จ่ายค่าสินไหมทดแทนจากเหตุการณ์ความไม่สงบทางการเมือง 1,977 ล้านบาท 
พร้อมดอกเบี้ย 7.5% ต่อปี ตามสัญญาประกันภัยกับบริษัท สรรพสินค้าเซ็นทรัลและห้างเซน และสำนักงานทรัพย์สินส่วนพระมหากษัตริย์ ในฐานะโจทก์ กรณีเกิดเพลิงไหม้ทรัพย์สินจากเหตุการณ์ความไม่สงบทางการเมือง
ครั้งนั้นรัฐบาลอภิสิทธิ์ เวชชาชีวะ ประกาศว่าเป็นการก่อการร้าย ทำให้บริษัทประกันภัยใช้เป็นข้อกล่าวอ้างในการไม่จ่ายสินไหมทดแทน แต่เจ้าของทรัพย์สินมองว่าไม่ใช่ จึงมีการนำคดีขึ้นสู่ชั้นศาล และผลตัดสินก็ออกมาว่าเหตุการณ์ไฟไหม้ครั้งนั้นไม่ได้เกิดจากการก่อการร้าย




 
ก่อนหน้านี้ 1 วัน ศาลมีคำสั่งให้บริษัท เทเวศประกันภัย จ่ายค่าสินไหมทดแทนตามกรมธรรม์ประกันภัยความเสี่ยงภัยทุกชนิด วงเงิน 2,719 ล้านบาท และค่าสินไหมทดแทนตามกรมธรรม์ประกันภัยธุรกิจหยุดชะงักอีก 989 ล้านบาทให้กับกองทุนรวมธุรกิจไทย 4 บริษัท เซ็นทรัลพัฒนา บริษัท เซ็นทรัลเวิลด์ บริษัท ห้างเซ็นทรัลดีพาร์ทเม้นท์สโตร์ และสำนักงานทรัพย์สินส่วนพระมหากษัตริย์
กู้ชีพเอสเอ็มอีแบงก์
อารีพงศ์ ภู่ชอุ่ม ปลัดกระทรวงการคลัง กล่าวว่า ได้ผ่านแผนฟื้นฟูธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ซึ่งมี 3 ระยะ เพื่อแก้ไขหนี้เสียที่มีอยู่ 3.2 หมื่นล้านบาท ให้เหลือไม่เกิน 1 หมื่นล้านบาท ภายในปี 2558 หรือภายใน 3 ปี จากสินเชื่อทั้งหมด 9.7 หมื่นล้านบาท จะทำให้เงินกองทุนต่อสินทรัพย์เสี่ยงปรับจาก 1% มาเป็น 5% ซึ่งในระหว่างที่เงินกองทุนต่ำกว่า 8.5% จะถูกควบคุมให้ปล่อยสินเชื่อได้เฉพาะรายย่อยรายละไม่เกิน 15 ล้านบาทเท่านั้น และห้ามไม่ให้ปล่อยกู้รายใหญ่
โจรสมาร์ตโฟนระบาดหนัก
อาจ วิเชียรเจริญ ผู้ช่วยกรรมการผู้จัดการ ธนาคารกสิกรไทย เปิดเผยว่า ขณะนี้มีธนาคารพาณิชย์บางแห่งถูกกลุ่มมิจฉาชีพใช้เบอร์โทรศัพท์จริงของธนาคารส่งเอสเอ็มเอสหาลูกค้า เพื่อให้ลูกค้าหลงเชื่อแล้วกดเข้าสู่ลิงก์เว็บไซต์ธนาคารที่ถูกปลอมขึ้นเพื่อฉกเงินลูกค้าที่หลงเชื่อ ธนาคารกสิกรไทย ธนาคารไทยพาณิชย์ ธนาคารกรุงเทพ ได้แจ้งเตือนลูกค้าบนเว็บไซต์ธนาคารว่า ธนาคารไม่มีนโยบายให้ดาวน์โหลดแอพพลิเคชันใดๆ บนโทรศัพท์มือถือ หรือสมาร์ตโฟน และให้ระวังเอสเอ็มเอสปลอมที่ใช้เบอร์โทรศัพท์ธนาคาร ส่งลิงก์หลอกลวงให้ดาวน์โหลดแอพพลิเคชันเพื่อแอบขโมยรหัสผ่านครั้งเดียว (OTP) เพื่อนำไปทำการทุจริต




 
หนุ่มไทยช็อปสะบัด
บริษัท มาสเตอร์การ์ด เวิลด์วายด์ ทำการสำรวจการช็อปปิ้งผ่านระบบออนไลน์ พบว่า ปี 2555 หนุ่มไทยเป็นผู้นำเทรนด์การช็อปปิ้งข้ามพรมแดนผ่านระบบออนไลน์จากเว็บไซต์ของต่างประเทศ โดยมีแนวโน้มมากกว่าผู้หญิงในการซื้อสินค้าและบริการจากเว็บไซต์ต่างประเทศรวม 35% จากเดิม 24% ในจำนวนนี้ผู้ชายมีการจับจ่ายทางออนไลน์ถึง 32.3% จากยอดรวมทั้งหมด ซึ่งเพิ่มขึ้นจาก 23% ในปีก่อน
ขณะที่สาวนักช็อปมีการซื้อของทางเว็บไซต์ 27.9% จากปี 2554 ที่มีสัดส่วน 17% เพิ่มขึ้น 10.9% และมียอดการใช้จ่าย 27.5% เพิ่มขึ้น 9.5% จากปีก่อน
สมาชิก กบข.ส่อเคว้ง
มีกระแสข่าวมาว่า กิตติรัตน์ ณ ระนอง รองนายกรัฐมนตรีและ รมว.คลัง ได้หยุดการตัดสินใจในการให้ความช่วยเหลือสมาชิกกองทุนบำเหน็จบำนาญข้าราชการ (กบข.) ที่ได้เคยสัญญาว่าจะให้สมาชิกที่เข้ามาช่วงแรกของการจัดตั้งได้รับเงินบำเหน็จบำนาญแบบเดิม หรือยังคงเลือกอยู่ในกองทุน กบข.ต่อไป เพราะจะต้องใช้เงินในการดูแลถึง 1 ล้านล้านบาท ตลอด 10-20 ปี โดยสมาชิก กบข.จะนัดชุมนุมใหญ่ในวันที่ 26 มี.ค.นี้